BEGRUNDELSE

1. BAGGRUND FOR FORSLAGET

Med Rådets forordning (EU) 2015/104 fastsættes der fiskerimuligheder for 2015 for visse fiskebestande og grupper af fiskebestande gældende for EU-farvande og for EU-fartøjer i visse andre farvande. Fiskerimulighederne ændres som regel adskillige gange i løbet af den periode, de er fastsat for.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Ikke relevant.

3. JURIDISKE ASPEKTER AF FORSLAGET

De foreslåede ændringer har til formål at ændre forordning (EU) 2015/104 som beskrevet nedenfor.

I sit forslag til forordning (EU) 2015/104 (COM(2014) 670) inkluderede Kommissionen foranstaltninger, der tager sigte på at beskytte bestanden af havbars (Dicentrarchus labrax) i det nordøstlige Atlanterhav. I juni 2014 offentliggjorde Det Internationale Havundersøgelsesråd (ICES) videnskabelig rådgivning om denne bestand, som har været i stærk tilbagegang siden 2012. Dertil kommer, at de gældende nationale foranstaltninger til beskyttelse af havbars ifølge Den Videnskabelige, Tekniske og Økonomiske Komité for Fiskeri (STECF) generelt har vist sig at være ineffektive. Havbars er en langsomt voksende art, som bliver sent kønsmoden. Fiskeridødeligheden for denne bestand er i øjeblikket fire gange så høj, som det niveau, der skal til for at sikre et maksimalt bæredygtigt udbytte (MSY).

Kommissionens forslag omfattede en fangstbegrænsning for rekreative fiskere (én havbars pr. person pr. dag) og en række foranstaltninger, der er rettet mod erhvervsfiskeriet efter denne bestand. Disse foranstaltninger blev ikke bibeholdt af Rådet og indgår derfor ikke i Rådets forordning (EU) 2015/104.

Kommissionen er nu på grundlag af artikel 12 i Europa-Parlamentets og Rådets forordning (EU) nr. 1380/2013 om den fælles fiskeripolitik (grundforordningen for den fælles fiskeripolitik) i færd med at vedtage hasteforanstaltninger, der tager sigte på hurtigst muligt at reducere fiskeridødeligheden for havbars i det nordøstlige Atlanterhav. Nævnte foranstaltninger er rettet mod erhvervsfiskeriet efter havbars. I betragtning af det rekreative fiskeris bidrag til fiskeridødeligheden for denne bestand bør der i forordningen om fiskerimuligheder for 2015 indføres en fangstbegrænsning for rekreative fiskere.

2015/0025 (NLE)

Forslag til

RÅDETS FORORDNING

om ændring af forordning (EU) 2015/104 for så vidt angår visse fiskerimuligheder for havbars

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 3,

under henvisning til forslag fra Europa-Kommissionen, og

ud fra følgende betragtninger:

(1) Rådets forordning (EU) 2015/104[1] indeholder ikke fiskerimuligheder for havbars (Dicentrarchus labrax) i det nordøstlige Atlanterhav.

(2) I juni 2014 offentliggjorde Det Internationale Havundersøgelsesråd (ICES) videnskabelig rådgivning om bestanden af havbars i det nordøstlige Atlanterhav og bekræftede, at denne bestand har været i stærk tilbagegang siden 2012. Den Videnskabelige, Tekniske og Økonomiske Komité for Fiskeri (STECF) har desuden vurderet de gældende nationale foranstaltninger til beskyttelse af havbars og har fundet dem generelt ineffektive. Havbars er en langsomt voksende art, som bliver sent kønsmoden. Fiskeridødeligheden for havbars i det nordøstlige Atlanterhav er i øjeblikket fire gange så høj, som det niveau, der skal til for at sikre et maksimalt bæredygtigt udbytte (MSY).

(3) Kommissionen har på grundlag af artikel 12 i Europa-Parlamentets og Rådets forordning (EU) nr. 1380/2013[2] vedtaget hasteforanstaltninger med det formål at reducere den fiskeridødelighed, der forårsages af visse typer erhvervsfiskeri efter havbars.

(4) Det rekreative fiskeri bidrager også betydeligt til fiskeridødeligheden for den pågældende bestand. Der bør derfor fastsættes fiskerimuligheder i form af en daglig begrænsning på antallet af fisk, som rekreative fiskere må beholde. Det rekreative fiskeri omfatter flere typer fiskeri, bl.a. fra fartøjer til rekreativt fiskeri og fra kysten.

(5) Eftersom en sådan daglig begrænsning supplerer de hasteforanstaltninger, som Kommissionen har vedtaget for visse erhvervsfiskerier, bør denne forordning træde i kraft syv dage efter offentliggørelsen.

(6) Rådets forordning (EU) 2015/104 bør derfor ændres i overensstemmelse hermed —

VEDTAGET DENNE FORORDNING:

Artikel 1

I forordning (EU) 2015/104 foretages følgende ændringer:

1) Artikel 2 affattes således:

"Artikel 2

Anvendelsesområde

1. Denne forordning finder anvendelse på følgende fartøjer:

a) EU-fartøjer

b) tredjelandsfartøjer i EU-farvande.

2. Med henblik på artikel 11a bør denne forordning også finde anvendelse på rekreativt fiskeri."

1) I artikel 3 indsættes som litra m):

"m) "rekreativt fiskeri": ikke-kommercielt fiskeri, der udnytter marine levende akvatiske ressourcer til f.eks. rekreation, turisme eller sport."

2) Som artikel 11a indsættes:

”Artikel 11a

Rekreativt fiskeri efter havbars i det nordøstlige Atlanterhav

I det rekreative fiskeri i ICES-afsnit IVb, IVc, VIIa, VIId, VIIe, VIIf, VIIg, VIIh, VIIj og VIIk må der højst beholdes tre havbars pr. person pr. dag."

1) Bilag I til forordning (EU) 2015/104 ændres som angivet i bilaget til nærværende forordning.

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

[1] RÅDETS FORORDNING (EU) 2015/104 af 19. januar 2015 om fastsættelse for 2015 af fiskerimuligheder for visse fiskebestande

og grupper af fiskebestande gældende i EU-farvande og for EU-fartøjer i visse andre farvande,

om ændring forordning (EU) nr. 43/2014 og om ophævelse af forordning (EU) nr. 779/2014.

[2] EUROPA-PARLAMENTETS OG RÅDETS FORORDNING (EU) nr. 1380/2013

af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF.

BILAG

til forslag til Rådets forordning

om ændring af forordning (EU) 2015/104 for så vidt angår visse fiskerimuligheder

I bilag I til forordning (EU) 2015/104 foretages følgende ændringer:

1. Følgende oplysninger indsættes i den første tabel (sammenlignende oversigt over de latinske navne og de almindeligt anvendte navne) efter oplysningerne om Deania calcea:

"Dicentrarchus labrax || BSS || Havbars"

2. Følgende oplysninger indsættes i den anden tabel (sammenlignende oversigt over henholdsvis danske og latinske navne) efter oplysningerne om gøgerokke:

Havbars || BSS || Dicentrarchus labrax"